《寿何府判易斋》
宋代·萧立之

我欲寿公酒，酒薄不敢斟。我欲寿公诗，诗调不成音。

酌公试酌寿江水，颂公请颂寿人心。江水之清有泾渭，人心之同无古今。

纷纷巧捷褰裳趋，公独坦履垂绅裾。研桑心计论锱铢，公独一饭不顾馀。

王谢子弟山泽癯，葵苋之腹贮诗书。燕居如齐好嗜无，澹然文君对相如。

试从邦人数前后，监州颇见有此否。日边催整早朝车，堂上且倾初度酒。

欲晴未晴霜淡浓，欲香未香梅信风。眼前时事好闭口，只折梅花来寿公。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。